एसएसपी यशस्वी यादव ने गुरुवार को प्रेस वार्ता में बताया कि सर्विंलास और टावर डाटा फिल्टरेशन की मदद से वारदात को अंजाम देने वाले उन्नाव के डमरा गांव निवासी शैलेंद्र प्रताप सिंह के बेटे अभ्युदय सिंह उर्फ अंशुल, नवाबगंज की विष्णुपुरी कालोनी निवासी वीरेंद्र सिंह राजपूत के बेटे जितेंद्र सिंह राजपूत को बुधवार को दबोच लिया गया। अभ्युदय बाबूपुरवा की न्यू लेबर कालोनी में अपने ताऊ (वकील) के घर में रहकर पढ़ाई कर रहा था। दोनों मंधना स्थित अपोलो इंजीनियंरिग कालेज में बीटेक आईटी एंड कप्यूटर साइंस के स्टूडेंट हैं। इनका तीसरा साथी आतिफ कुरैशी दिल्ली के हौज खास इलाके से पकड़ा गया है। मोती नगर जाजमऊ में रहने वाले हनीफ कुरैशी का बेटा आतिफ डीएवी कालेज में बीएससी सेकेंड ईयर का स्टूडेंट है। एसएसपी ने बताया कि अभ्युदय और जितेंद्र ने आतिफ के साथ मिलकर वारदात की योजना बनाई। जितेंद्र और अभ्युदय ने 23 नवंबर को रावतपुर स्थित रेव मोती की पार्किंग से लाल रंग की अपाचे बाइक चुराई और जाजमऊ में रहने वाले एक शख्स से दो तमंचे खरीदे। इसके बाद चोरी की बाइक से 29 नवंबर को बैंक पहुंचे और वारदात करके भाग निकले। थोड़ी दूर जाने के बाद बाइक खराब होने पर तीनों पैदल ही भाग निकले। आतिफ के घर में लूट की रकम रखने के बाद अभ्युदय और जितेंद्र ने 7 हजार रुपये की एक गियर वाली साइकिल खरीदी और अपने-अपने घर आ गए। बाद में घटना वाले दिन ही वारदात में प्रयुक्त बाइक को रामलीला ग्राउंड बाबूपुरवा में पेंट डालकर जला दिया। बदमाशों ने अपने मोबाइल और सिम के साथ ही घटना के वक्त पहने हुए कपड़े, हेलमेट, जूता सब कुछ फेंक दिए थे। एसएसपी ने बताया कि जितेंद्र और अभ्युदय की निशानदेही पर उनके घर में स्टील की टंकी और वाटर प्यूरीफायर में छिपाकर रखे गए 18 लाख 59 हजार 400 रुपये और तमंचे बरामद कर लिया है। आतिफ को दिल्ली से पुलिस टीम लेकर आ रही है। उससे लूट की और रकम बरामद होने और तमंचे बेचने वाले शख्स का पता चलने की उम्मीद है।